Olen enda puhul täheldanud, et mida vanemaks ma jään, seda rohkem tahan mängida mänge, mis ei nõuaks läbimiseks kümneid ja kümneid tunde. Episoodilised teosed, kiired mitmikmängumatšid või jooksupõhised rouge-like elamused lükkavad tahes-tahtmata pikema kestusega üllitised tahaplaanile.
#000000
Eelkõige kannatavad seeläbi sadu tunde kestvad rollimängud. Seetõttu tundus tänavu juulikuu lõpus ilmunud Nintendo Switchi eksklusiivteos Fire Emblem: Three Houses mõnevõrra hirmuäratavana. Nüüd, pea 60 tundi hiljem, kui mäng lõpuks läbitud, tunnen... et sellest jäi isegi väheks.
#000001
Mängija peab üsna varakult valima, millise riigi õpilased ta enda tiiva alla võtab. Sellest sõltub, kuhu suunas hakkab lahti rulluma teose narratiiv
#000002
Alustame algusest. Tegemist on taktikalise rollimänguga, milles kehastutakse palgasõduriks Bylethiks (too nimi ei ole kivisse raiutud ning seda saab ka muuta), kellest saab ootamatult kooliõpetaja. Tegevus leiab aset Fodlani nime kandval mandril, mis jagunenud kolmeks eraldi riigiks. Nende noored tulevikulootused käivad kõik üheskoos riikide puutepunktis asuvas Garreg Machi kloostris koolis, teiste hulgas ka tulevased liidrid Dimitri, Edelgard ja Claude.
#000003
Mängija peab üsna varakult valima, millise riigi õpilased ta enda tiiva alla võtab. Sellest sõltub, kuhu suunas hakkab lahti rulluma teose narratiiv, aga ka seda, milliste tegelastega enim ninapidi koos tuleb olla. Minu isiklik liisk langes Musta Kotka maja kasuks, selle juhiks oli Adestriani impeeriumi valitseja tütar Edelgard ning tema lähikondlased. Lisaks otsustab säärane valik esimeste lahingute suuna – Musta Kotka maja õpilased lahendavad situatsioone kas äärmiselt robustselt kirveste abil või nokivad vaenlaseid kaugelt maagia abil.
#000005
Õnneks ei ole tegelaste omadused kivisse raiutud. Nagu õpetajale kombeks, saab mängija oma hoolealuseid nõustada ja suunata, et nood hülgaksid oma esialgsed ambitsioonid ja valiksid teistsuguse võitlusstiili. Millal need noored inimesed enne on teadnud, mida nad oma eluga ette tahavad võtta?
#000006
Mängu tegevustik on üles ehitatud kalendrile ning lugu edasi arendavad missioonid leiavad aset iga kuu viimasel päeval. Üheks esimeseks ülesandeks on bandiitide elimineerimine.
#000007
Samuti ei pea piirduma vaid oma maja noorukite õpetamisega. Nii Sinise Lõvi kui ka Kuldse Hirve majade asukad on ühed parajad ülejooksikud. Oluline on vaid, et mängija on ennast arendades neile meelepärastele omadustele keskendunud või soovitavad isikud kingitustega üle kuhjanud. Siiski tuleks oma otsused ära teha pigem varem kui hiljem, sest ühel hetkel tõmmatakse tollele võimalusele pidur peale. Vastavalt tehtud valikutele võib juhtuda, et endisest hoolealusest on saanud ühel hetkel vaenlane.
#000008
Mida rohkem ma enda õpilasi tundma õppisin, seda sügavamale minu südamesse nad pugesid
#000009
Kuigi mängijal on võimalus teised majad õpilastest peaaegu puhtaks rookida (õppejõududest ja noorest tallipoisist rääkimata), ei tasu unustada, et korraga lahinguväljale on võimalik saata neist vaid mõned. Seega, kui süda piisavalt kalk ja külm, tasuks mõned nende algupärastesse kodudesse jätta. Nii võivad hiljem tekkida nii mõnedki dramaatilised momendid, mis teose läbivale narratiivile kõvasti juurde annavad. Enda hoolealuseid on samuti vahel raske sõdima saata, sest mida rohkem ma neid tundma õppisin, seda sügavamale minu südamesse nad pugesid.
#000010
Mängu lugu on intrigeeriv. Näiliselt lihtsast akadeemilisest karjäärist saab peagi midagi suuremat, mis määrab kogu kontinendi edasise saatuse. Heameelega ei tahakski detailidel pikemalt peatuda, ent olgu öeldud, et põhjuseid mängu mitu korda läbi teha leidub enam kui küll. Ühel hetkel lüüakse sirgjoones arenev süžee neljaks ning kõikide lõppude kogemiseks tuleb tagasi koolipinki nühkima minna. Õnneks on mänguline osa suurepärane ja teisele (ning kolmandale ja ka neljandale) ringile minek on lausa lust omaette!
#000012
Too mänguline element ei muutu kunagi tüütuks. Lihtsakoeliselt rääkides peab mängija ruudustikuks jagatud lahinguväljal enda üksuseid ringi liigutama. Sobivas kauguses asutakse vaenlastega võitlusesse. Kui eelnevad teosed olid üles ehitatud eelkõige kivi-paber-käärid stiilis võitlusele, siis Three Houses on tollele valemile niivõrd palju sügavust lisanud ning nüüd mõjutavad edu paljud erinevad faktorid.
#000013
Edelgard oli fantastiline sõdalane, pea iga tema rünnak võis lõppeda kriitilise löögiga!
#000014
Kes on ründama asuva tegelase kõrval? Millisel maastikul võitlus aset leiab? Millisest materjalist on vorbitud relv, mis ründaja pihkude vahel hetkel puhkab? Kas parasjagu vastase poole sööstval õpilasel on elus kõik hästi? Too viimane element ei ole tegelikult lahingu võitmise osas oluline, pigem on see minu enda jaoks tähtis. Vaikimisi raskusastme puhul mäng just ääretult suurt väljakutset ei esita ja kui ise liigselt lohakas pole, on võidud kerged tulema.
#000015
Sõjatandritel tatsamine ei ole õnneks ainus mänguosa
#000016
Ning isegi juhul, kui mõni noor õpilane peaks ohtlikul missioonil hinge heitma, saab Byleth aega tagasi keerata. Justnimelt säärase võime on peategelasele kinkinud müstiline neiu Sothis, kes endale Bylethi hinge sisse pesa on teinud. Tagatipuks saab lahinguid automaatrežiimi peale panna, ent senimaani pole ma näinud veel ühtegi piisavat põhjust, mis seda õigustaks.
#000017
Veel üheks uuenduseks lahinguväljal on gambiit: tegelasele omistatud üksus jookseb vastase peale tormi ning see võib tabada nii teda, kui ka selja taga seisvaid kurikaelasid.
#000018
Õnneks ei ole sõjatandritel tatsamine ainus mänguosa. Võrdväärsele pulgale on asetatud ka Garreg Machi kloostri avastamine. Tagasihoidliku suurusega avatud maailmas saab külastada kõiki enda (ja ka teiste majade) õpilasi, osta-müüa-parandada enda relvastust ja muud säärast, viia õpilasi ja kolleege sööma, tagastada neile nende kadunud asjad (mitte keegi ei ole tulnud selle peale, et enda taskud kinni nõeluda), võtta osa koorilaulust, anda abivajajatele nõu, kasvatada erinevaid taimi ja veel palju-palju muud. Pisemat sorti kõrvalmissioone ei pea vist mainimagi.
#000019
Küll on aga kaks tegevust, mis teistest enam säravad: kalastamine ja teejoomine. Mängimise käigus avastasin, et esimene neist oli suurepärane viis, kuidas oma akadeemikutaset (mida kõrgemad levelid, seda rohkem hüvesid mängijategelasele väljastatakse) kasvatada. Kalastamise protsessiga kaasneb omaette minimäng, ent mis vast olulisem – tegevus on täpselt sama, mis päris eluski: monotoonne... ent samas veidralt rahustav.
#000020
Teejoomise eesmärgiks on tugevdada suhteid Bylethi ja tema hoolealuste vahel. Lisaks tühipaljale lürpimisele saab ka vestlust arendada, selleks tuleb valida kolme erineva teema vahel. Valikul tuleb lähtuda sellest, millest külaline huvitatud võiks olla. Mõne neiu jaoks on selleks armsad loomad, mõni noormees tahaks vestlust arendada poliitilistel teemadel. Kui jutuajamine väga edukaks osutub, saab enda vestluspartnerit hästi lähedalt vaadata. Jah, see on üks võimalustest.
#000022
Kuigi tegelaste omavaheliste suhete arendamine on oluline, ei lõppe need (sarnaselt seeria eelnevate teostega nagu Awakening ja Fates) abielu ja tulevikust tagasi rändava lapsega. Sel korral jäädakse üldpildis platooniliseks ning isegi mängija tegelane peab armastuse otsimisel leppima faktiga, et teose lõpus hoiab ta enda väljavalitul ehk käest kinni või, kui äärmiselt julgeks minna, kallistab teda õrnalt. Samas oli see piisavaks vahelduseks väsimuse märke ilmutavale valemile ning seega saab antud lahendust pigem kiita.
#000025
Visuaalselt näeb Fire Emblem: Three Houses võrratu välja, kuigi teatud kaadrite taustad võiksid olla läbimõeldumad. Aeg-ajalt jääb silma stseen, kus tegelaste selja taha on visatud üks hiiglaslik kivitükk, mille koledad tekstuurid muust maailmast koheselt silma torkavad. Samas on tegelaste disainid ääretult lahedad, lahinguväljad piisavalt mitmekülgsed ja Garreg Mach suudetakse samuti koduseks teha. Siiski kaasnevad viimati nimetatud asupaigaga mõned probleemid. Nimelt suudab kaadrisagedus kloostris ringi joostes kukkuda ning see pole just kõige toredam. Mäng katki ei lähe, ent silmnähtavad võnked manatakse ekraanile küll. Justkui Flash sibaks ringi ja ülejäänud maailm ei suuda seda korralikult hoomata.
#000026
Oleks jahmatav, kui mängus kõlavat muusikat kuulata ei kõlbaks
#000027
Ka kõrvale suudab mäng pai teha. Ma ei oska kommenteerida, kuivõrd hästi saavad enda rollidega hakkama ingliskeelset teksti peale lugevad häälnäitlejad (internetis meemide jagamine näikse neil aga veres olevat), küll võin alla kirjutada jaapanlaste näitlemisoskustele! Samuti on kiiduväärt teose heliriba, ent see ei tohiks kellelegi üllatusena tulla. Pigem oleks jahmatav, kui mängus kõlavat muusikat kuulata ei kõlbaks – palad on eepilised ning nende taustal kõlbab alati lahingusse marssida.
#000028
Sel korral pole vastased vaid tühipaljad bandiidid või sõdurid. Aeg-ajalt tuleb rinda pista ka suurte müstiliste koletistega, kelle eluribasid peab tühjendama lausa mitu korda järjest.
#000029
Ma tunnen, et minu sõrmede alt on väljunud ohtralt tähemärke, mis lõppkokkuvõttes suudavad öelda vaid osa sellest, mida tahaksin ning mida mängimise ajal tundsin. Peale seda, kui 60 tundi täis tiksusid ning minu seiklus Musta Kotka maja õpilastega otsa sai, helises mu sees üks pisike kurbusenoodike. Oleksin tahtnud jätkata, nende seltsis veel aega veeta, nendega külg-külje kõrval järgmisesse lahingusse tormata.
#000030
Küll said mulle selgeks paar asja. Minu lugu Fodlanis ei ole veel otsa saanud, sest Garreg Machis on veel kaks maja, mille õpilased mu nõuandeid vajavad. Samuti tuleb nentida, et Fire Emblem: Three Houses on parim teos, mida tänavu mänginud olen ning selle tiitli hõivamine nõuab väga suurt pingutust.
#000031
Aastanumbriks on küll juba 2023, ent Andri on alles nüüd avastamas 2022. aasta kõige paremat videomängu. Kuidas saab Elden Ringi karmis ja halastamatus maailmas hakkama mängur, kes pole varem Form Software’i soulslike žanri mängudega tutvust teinud? Kas mõõk visatakse põõsasse või rühitakse vapralt edasi? Sten ...
#000034
Leho mängis... üheosalisi Euroopa sidescroller’eid
#000036
Nagu juba kuuel varasemal aastal, tuleb ka tänavu jaanuaris minu tagasivaade Euroopas valmistatud sidescroller’itele. Ning ...
#000037
Sten ja Allan on mõlemad mänginud 2023. aasta esimest suuremat mängu ning leiavad, et tegemist ...
#000039
Leho mängis... 25 aasta vanuseid kihutamisi
#000040